Matrikulant van 2019 kom uit verre Noorde | Netwerk24
Deur Lientjie Mentz 29 September 2019 21:09
Pieter Hoogenboezem, matriekleerling van die Hoërskool Pietersburg, is vanjaar die UV en Volksblad se Matrikulant van die Jaar.Foto: Charl Devenish
Die trane het gevloei toe 'n matriekseun al die pad van 'n klein dorpie in die verre noorde van Suid-Afrika Saterdag gekroon is as die Universiteit van die Vrystaat (UV) en Volksblad se Matrikulant van die Jaar vir 2019.
Op 'n glansgeselligheid in die Eeufeessentrum op die hoofkampus van die UV in Bloemfontein, is Pieter Hoogenboezem, onderhoofseun van die Hoërskool Pietersburg, onder dawerende applous as wenner aangewys.
Hy het ook prysgeld as die naweek se Vonkelpersoonlikheid ontvang.
Hy is die 39ste wenner van dié jaarlikse kompetisie vir uitblinker-matrikulante wat volgende jaar aan die UV wil studeer.
So trots op hul seun. Eldi, Pieter en Hans Hoogenboezem.Foto: Charl Devenish
Pieter, wie se ouers, Eldi en Hans Hoogenboezem, in Tolwe in Limpopo naby Suid-Afrika se grens met Botswana woon, sê hy kan nie wag om volgende jaar aan Kovsies medies te kom studeer nie. Hy sê hy wil 'n algemene praktisyn word eerder as om te spesialiseer, omdat hy graag met mense en spesifiek families wil werk.
Oor sy seun se prestasie sê Hans: "Dit maak 'n mens nederig as jy sien hoe jou seun tussen so 'n klomp diamante uitblink. Ons is so trots op hom.
Hans Hoogenboezem wens sy seun geluk met sy aanwysing as Matrikulant van die Jaar.Foto: Charl Devenish
"Ek het jare gewag om my PUK-kleurbaadjie te kry, en daar kry jy een nog voordat jy begin swot het", het Hans goedig vir sy seun gesê nadat hy 'n UV-baadjie ontvang het.
Pieter speel rugby en sokker vir sy skool se eerste spanne, neem deel aan atletiek en het verlede jaar aan muurbal en hokkie deelgeneem. Hy sing gereeld solo by sy skool se musiekgeleenthede soos revue.
Pieter sê sy groot rolmodel was sy boetie Jo (20), wat twee jaar gelede aan malaria dood is. Hy het nog 'n broer, Anton (21), wat in Baltimore in Limpopo bly en as meulmaker werk.
Hans Hoogenboezem wens sy seun, Pieter, geluk nadat hy aangewys is as die Matrikulant van die Jaar terwyl sy ma, Eldi, bewoë toekyk.Foto: Charl Devenish
Twee ander finaliste is vereer vir buitengewone prestasies wat hulle behaal het.
Mandie de Wet van die Hoër Meisieskool Oranje is vereer vir haar prestasies in hokkie en Runé Edeling van die Eunice High School is vereer vir haar prestasies in die Eskom-ekspo vir Jong Wetenskaplikes en as beste perderuiter in haar klas in Suid-Afrika.
Esmé Aucamp, voorsitter van die beoordelaars en verteenwoordiger van die Alumni-trust, sê oor vanjaar se 14 finaliste dit was baie moeilik om uit 'n groep wenners één wenner aan te wys.
"Vanjaar se groep was uniek, nederig en het almal op hul eie gebied uitgeblink."
Aan die groep finaliste het prof. Francis Petersen, UV-rektor en visekanselier, gesê dié nuwe groep toekomstige studente moet help om die UV 'n beter plek te maak. "Julle sal ook moet help om die wêreld 'n beter plek te maak."
Twee spesiale blaaie oor die Matrikulant van die Jaar-beoordeling en galageleentheid wat die naweek in Bloemfontein plaasgevind het, verskyn Dinsdag in Volksblad.